[pic] | EUROOPAN KOMISSIO |

Bryssel 2.9.2010

KOM(2010) 448 lopullinen

2007/0152 (COD)

KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn s opimuksen 294 artiklan 6 kohdan mukaisesti aiheesta

neuvoston kanta Euroopan parlamentin ja neuvoston asetusehdotuksen antamiseksi asetusten (EY) N:o 883/2004 ja (EY) N:o 987/2009 säännösten ulottamisesta koskemaan niitä kolmansien maiden kansalaisia, jotka eivät jo kuulu kyseisten säännösten piiriin kansalaisuutensa perusteella

2007/0152 (COD)

KOMISSION TIEDONANTOEUROOPAN PARLAMENTILLEEuroopan unionin toiminnasta tehdyn s opimuksen 294 artiklan 6 kohdan mukaisesti aiheesta

neuvoston kanta Euroopan parlamentin ja neuvoston asetusehdotuksen antamiseksi asetusten (EY) N:o 883/2004 ja (EY) N:o 987/2009 säännösten ulottamisesta koskemaan niitä kolmansien maiden kansalaisia, jotka eivät jo kuulu kyseisten säännösten piiriin kansalaisuutensa perusteella

1. TAUSTAA

Päivä, jona ehdotus on toimitettu Euroopan parlamentille ja neuvostolle (asiakirja KOM(2007) 439 lopullinen – 2007/0152(COD)): | 23. heinäkuuta 2007 |

Euroopan talous- ja sosiaalikomitea antoi lausuntonsa: | 16. tammikuuta 2008 |

Euroopan parlamentti antoi lausuntonsa kuulemismenettelyn pohjalta: | 9. heinäkuuta 2008 |

Euroopan unionin toiminnasta tehdyn sopimuksen voimaantulo | 1. joulukuuta 2009 |

Euroopan parlamentin ensimmäinen käsittely tavanomaisen lainsäätämisjärjestyksen pohjalta: | 5. toukokuuta 2010 |

Poliittinen yhteisymmärrys hyväksyttiin määräenemmistöllä: | 7. kesäkuuta 2010 |

Neuvoston ensimmäisen käsittelyn kanta vahvistettiin: | 26. heinäkuuta 2010 |

2. KOMISSION EHDOTUKSEN TAVOITE

Ehdotuksella on tarkoitus laajentaa sosiaaliturvajärjestelmien yhteensovittamisesta annetun asetuksen (EY) N:o 883/2004 ja sen täytäntöönpanoasetuksen (EY) N:o 987/2009 säännökset koskemaan jossakin jäsenvaltiossa laillisesti asuvia kolmansien maiden kansalaisia, joita ne eivät vielä koske heidän kansalaisuutensa vuoksi.

Tällä ehdotuksella viedään päätökseen nykyaikaistamisprosessi, jonka tuloksena annettiin asetukset (EY) N:o 883/2004 ja 987/2009. Ehdotuksella ulotetaan niissä vahvistetut uudet oikeudet, menettelyt ja sähköisen tietojenvaihdon säännökset koskemaan myös kolmansien maiden kansalaisia, jotka liikkuvat EU:n alueella mutta jotka eivät kuulu nykyisten asetusten piiriin.

3. NEUVOSTON KANTAA KOSKEVAT HUOMIOT

3.1 Yleinen kanta neuvoston kantaan

Neuvoston kantaan sisältyvät Euroopan parlamentin ehdottamat kaksi tarkistusta, ja lisäksi siinä on useita muutoksia, jotka neuvosto on tehnyt komission alkuperäiseen ehdotukseen. Kaikki tarkistukset ja muutokset saavat komission täyden tuen.

3.2 Euroopan parlamentin tarkistukset, jotka on sisällytetty kokonaan, osittain tai periaatteessa neuvoston kantaan

Euroopan parlamentti hyväksyi 9. heinäkuuta 2008 kaksi tarkistusta kuulemismenettelyn mukaisella lainsäädäntöpäätöslauselmalla. Ne vahvistettiin tavanomaisen lainsäätämisjärjestyksen mukaisessa ensimmäisessä käsittelyssä 5. toukokuuta 2010. Kumpikin tarkistus hyväksyttiin täysin neuvoston kannassa.

Tarkistuksella 1 lisättiin uusi johdanto-osan kappale, jossa viitataan Euroopan unionin perusoikeuskirjan 34 artiklan 2 kohtaan. Komissio on samaa mieltä siitä, että tämän ehdotuksen yhteydessä on tärkeää muistuttaa perusoikeuskirjalla kaikille EU:n alueella laillisesti asuville ja liikkuville myönnetystä oikeudesta EU:n ja kansallisen lainsäädännön mukaisiin sosiaaliturvaetuuksiin.

Tarkistuksella 2 lisättiin uusi johdanto-osan kappale, jossa viitataan sosiaalisen suojelun korkean tason edistämiseen sekä elintason ja elämänlaadun kohentamiseen EU:ssa. Komissio on samaa mieltä siitä, että on tärkeää korostaa näitä ehdotuksen taustalla olevia avaintekijöitä.

3.3 Komission ehdotuksen ja neuvoston kannan pääasialliset erot

- Siirtymäsäännösten poistaminen: Neuvosto on poistanut alkuperäisen ehdotuksen 2 artiklan ja siihen liittyvän johdanto-osan 12 kappaleen, joihin sisältyi siirtymäsäännöksiä ehdotetun asetuksen voimaantuloa varten. Neuvosto katsoi, että tämän ehdotuksen voimaantuloa varten ei tarvita erityisiä siirtymäsäännöksiä, sillä soveltuvat siirtymäsäännökset on jo annettu asetuksessa (EY) N:o 883/2004. Komissio tukee tällaista yksinkertaistettua toimintatapaa erityisesti siksi, että sen avulla varmistetaan, että kolmansien maiden kansalaiset saavat uudistettuihin asetuksiin siirtymisen osalta samat oikeudet kuin EU-kansalaisetkin, jolloin he voivat esimerkiksi pyytää eläkeoikeuksiensa tarkistamista 87 artiklan 3 kohdan nojalla.

- Irlantia ja Yhdistynyttä kuningaskuntaa koskevien johdanto-osan kappaleiden lisääminen: Tämän ehdotuksen oikeusperusta on Euroopan unionin toiminnasta tehdyn sopimuksen 79 artiklan 2 kohdan b alakohta. Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan (N:o 21) 1–3 artiklan pohjalta tämä ehdotus ei sido Yhdistynyttä kuningaskuntaa ja Irlantia, elleivät ne anna ilmoitusta siihen osallistumisesta. Neuvosto on lisännyt johdanto-osan 17 kappaleen, jossa ilmaistaan, että Irlanti osallistuu ehdotukseen 24. lokakuuta 2007 päivätyn kirjeen nojalla, sekä 18 kappaleen, jossa ilmaistaan, että Yhdistynyt kuningaskunta ei osallistu siihen. Komissio on samaa mieltä siitä, että näiden kahden johdanto-osan kappaleen lisääminen on tarpeen.

- Vanhan asetuksen kumoaminen: Neuvosto on selkeyttänyt asetuksen (EY) N:o 859/2003 kumoamiseen liittyviä tekijöitä ehdotuksen uudessa 2 artiklassa. Koska Yhdistynyt kuningaskunta ei osallistu tähän ehdotukseen vaan jatkaa asetuksen (EY) N:o 859/2003 soveltamista, sen täydellinen kumoaminen ei ole mahdollista. Komissio tukee ehdotettua muutosta, koska sillä saavutetaan oikeudellinen selkeys tässä käytännön kysymyksessä.

- Laillisen asuinpaikan määrittäminen: Asetuksia (EY) N:o 883/2004 ja (EY) N:o 987/2009 sovelletaan kolmansien maiden kansalaisiin, joiden laillinen asuinpaikka on jonkin jäsenvaltion alueella. Laillisen asuinpaikan määrittäminen jää kuitenkin täysin koordinointiasetusten ulkopuolelle, ja jäsenvaltioilla on edelleenkin oikeus määrittää unionin lainsäädännön mukaisesti, onko henkilöllä oikeus tulla jäsenvaltion alueelle tai asua taikka työskennellä siellä. Neuvosto on lisännyt johdanto-osan 10 kappaleeseen virkkeen, jossa korostetaan tätä unionin ja jäsenvaltioiden välistä toimivallan jakautumista. Komissio hyväksyy tämän lisäyksen.

- ’Laillista asuinpaikkaa’ koskevan perusteen soveltamisen selkeyttäminen työkyvyttömyys-, vanhuus- ja perhe-eläkkeiden osalta: Neuvosto on lisännyt johdanto-osan 13 kappaleen, jossa selvitetään, että laillista asuinpaikkaa jäsenvaltion alueella koskevaa edellytystä ei sovelleta sillä hetkellä, jona henkilö, johon asetusta on sovellettu, tai henkilö, joka saa tällaisesta toisesta henkilöstä johtuvia oikeuksia, hakee eläkettä tällä asetuksella luotujen oikeuksien pohjalta. Sen sijaan vaaditaan, että kyseisellä henkilöllä oli laillinen asuinpaikka sinä aikana, jolloin tällaiset oikeudet hankittiin. Komissio pitää tätä uutta johdanto-osan kappaletta tervetulleena, koska sillä pyritään välttämään vääriä tulkintoja, suojaamaan hankittuja oikeuksia ja varmistamaan ehdotetun asetuksen yhdenmukainen soveltaminen jäsenvaltioissa.

4. PÄÄTELMÄ

Komissio katsoo, että neuvoston kanta parantaa ja tarkentaa joitain komission ehdotukseen sisältyviä kohtia. Siinä selkeytetään keskeisiä oikeudellisia kysymyksiä, kuten kumoamista ja siirtymäsäännöksiä. Lisäksi siinä annetaan selkeämpi käsitys kolmansien maiden kansalaisten (ja henkilöiden, jotka saavat heidän kauttaan oikeuksia) hankkimista oikeuksista, kun he eivät enää asu EU:n alueella. Näin tällaisten oikeuksien suoja myös parantuu. Kun Euroopan parlamentin tarkistukset otetaan kokonaisuudessaan mukaan, ehdotus asettuu entistä täydellisempään kontekstiin.

Komissio pitää neuvoston hyväksymää kantaa tervetulleena. Se on merkittävä askel kohti Euroopan unionin perusoikeuskirjan 34 artiklassa asetetun tavoitteen saavuttamista, jonka mukaan kaikilla EU:ssa laillisesti asuvilla ja liikkuvilla on oikeus sosiaaliturvaetuuksiin. Se on myös olennainen tekijä nykyaikaistettuja EU:n sosiaaliturvasääntöjä koskevan lainsäädäntöpaketin valmistumisessa. Ehdotuksella taataan, että kolmansien maiden kansalaiset voivat nauttia samoista parannetuista oikeuksista, joita nykyaikaistetuilla säännöillä tarjotaan, ja yksinkertaistetaan prosesseja kansallisten sosiaaliturvalaitosten kannalta. Ne voivat soveltaa samoja menettelyitä riippumatta siitä, koskevatko oikeudet EU-kansalaista vaiko jonkin kolmannen maan kansalaista.

Edellä esitetyn pohjalta komissio antaa täyden tukensa neuvoston kannalle.